FI Euroopan unionin virallinen lehti C 112/12

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 112/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CRUDO DI CUNEO”

EY-N:o: IT-PDO-0005-0490-05.09.2005

SAN ( X ) SMM ( )

Tämä yhteenveto sisältää eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi : Ministero Delle Politiche Agricole E Forestali Osoite : Via XX Settembre n. 20 00187 Roma ITALIA Puhelin : +39 0646655106 Faksi : +39 0646655306 Sähköposti : saco7@politicheagricole.gov.it

2. Ryhmittymä:

Nimi : Consorzio di Promozione e Tutela del Prosciutto di Cuneo Osoite : Corso Dante, 51 12100 Cuneo ITALIA Puhelin : +39 0171942008 Faksi : +39 0171942023 Sähköposti : chiara.astesana@astesanaspa.it Kokoonpano : Tuottaja/jalostaja ( X ) muu ( )

3. Tuotelaji:

Luokka 1.2 – Lihavalmisteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Crudo di Cuneo”

4.2 Kuvaus:

Crudo di Cuneon tuotantoon on käytettävä ainoastaan tuoreita sian kinkkuja, jotka ovat peräisin määritellyllä alueella syntyneistä, kasvatetuista ja teurastetuista eläimistä.

Crudo di Cuneo -kinkun tuotantoon käytettävät siat kuuluvat seuraaviin rotuihin tai genotyyppeihin: Italian kantakirjaan merkityt perinteiset italialaiset Large White ja Landrace -rodut tai edellä tarkoitettujen rotujen karjujen jälkeläiset, Italian kantakirjaan merkittyyn Duroc Italiana -rotuun kuuluvien karjujen jälkeläiset, muihin rotuihin kuuluvien karjujen tai hybridikarjujen jälkeläiset, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Rehun annostusta säännellään siten, että sen analyyttinen koostumus vastaa sikojen tarpeita eri vaiheissa.

1. ALKUKASVATUSVAIHE (30 kg:n elopainoon asti) Rehuannoksen ominaisuudet — raakavalkuainen 16–22 % — sulava energia/pv 3 230–3 900 — lysiini g/kg 10–16 % — raakakuitu 3–5 % Päivittäisannos (annoksen koostumus eri ainesosien prosenttiosuutena ilmaistuna, annostus 4 % elopainosta) — maissi 35–40 — soija (jauheena) 16–20 — vehnä 12–15 — ohra 13–17 — soijaöljy 1–3 — vehnälese 8–12 — lisäkivennäisaineet ja -vitamiinit 3–5 Tässä vaiheessa on kiellettyä käyttää spraykuivattua sian plasmaa sekä tuoreita tai tiivistettyjä maidosta saatuja tuotteita ja sivutuotteita.

2. KESKIKASVATUSVAIHE (elopaino 30–80 kg) Rehuannoksen ominaisuudet — raakavalkuainen 15,50–18 % — sulava energia/pv 3 200–3 600 — lysiini g/kg 7–16 % — raakakuitu 3,5–5 % Päivittäisannos (annoksen koostumus eri ainesosien prosenttiosuutena ilmaistuna, annostus 3 % elopainosta) — maissi 45–49 — soija (jauheena) 14–18 — vehnä 10–13 — ohra 9–12 — rasva 1,5–2 — vehnälese 10–14 — lisäkivennäisaineet ja -vitamiinit 3–5

3. LIHOTUSVAIHE (elopaino 80–156 kg/loppupaino) Rehuannoksen ominaisuudet — raakavalkuainen 13,5–17,5 % — sulava energia/pv 3 100–3 400 — lysiini g/kg 6–9 % — raakakuitu 3,5–5,5 % Päivittäisannos (annoksen koostumus eri ainesosien prosenttiosuutena ilmaistuna, annostus 2,3 % elopainosta) — maissi 49–53 — soija (jauheena) 12–16 — vehnä 9–12 — ohra 8–11 — rasva 1–1,5 — vehnälese 10–14 — lisäkivennäisaineet ja -vitamiinit 3–5

Tässä vaiheessa on kiellettyä käyttää ruuantähteitä, kalaöljyä elopainon ollessa yli 40 kg, rehukakkuja, joiden rasvapitoisuus on yli 4 % elopainon ollessa yli 120 kg, keksejä, leipätankoja ja muita ”välipaloja” elopainon ollessa vähintään 60 kg ja teurastuksen välisenä aikana, teurasjätteitä ja ylipäänsä mitään eläinjauhoja sekä riisin sivutuotteita.

Käyttötarpeita voidaan tarvittaessa muuttaa sikojen kasvun mukaan tai poikkeuksellisista helteistä kesäkaudella johtuvien epänormaalien sääolosuhteiden vuoksi.

Rehun raaka-aineet ovat enimmäkseen peräisin Crudo di Cuneon tuotantoalueelta, ja suuri osa viljasta tuotetaan tiloilla, joilla siat kasvatetaan.

Kulutukseen saatettavaa Crudo di Cuneo -kinkkua on kypsytettävä vähintään 10 kuukauden ajan jalostuksen aloittamisen jälkeen. Kypsytyksen päättyessä tuotteen paino on 7–10 kilogrammaa. Leikattuna kinkku on väriltään yhtenäisen punaista. Vähärasvaisen ulkopinnan ja pehmeän sisäosan koostumus on kiinteän tiukka. Näkyvä ulkopuolinen rasva (nahanalainen rasva) on väriltään kellertävän valkeaa, tiivistä ja vailla öljyisyyttä. Leikatun kinkun aromi ja maku: voimakkaasti tuoksuva, kypsä, pehmeä. Pieninä määrinä lihakudoksissa ja niiden välissä esiintyvä sisäpuolinen rasva on valkoista, vailla epätavallista hajua. Pistettäessä rasvassa ei saa tuntua ummehtuneisuutta, maidon tai kalan hajua taikka muita epänormaaleja vivahteita. Reisilihaksen vähärasvaisen lihan kemiallisen koostumuksen on vastattava seuraavia prosentuaalisia vähimmäis- ja enimmäisarvoja: suola 4,5–6,9; kosteus 57–63; protolyysi 22–31. Ulkoisia poikkeavuuksia ei saa esiintyä. Kamaran ja luiden on oltava kokonaisia, vailla näkyviä viiltoja tai liiallista pehmenemistä. Leikatun tuotteen värin on oltava tasainen, vailla laikkuja tai juovia.

4.3 Maantieteellinen alue:

SAN-tuotteen ”Crudo di Cuneo” tuotantoalue ulottuu Ligurian alppien Cadibonan ja Navan solien väliseltä alueelta Merialpeille Tendan ylängölle ja Kottisille Alpeille. Vuorijono on U-kirjaimen muotoinen, ja sen sisälle jäävää ylätasankoa halkovat etelästä pohjoiseen Tanaro ja Po sekä niiden sivujoet. Alue käsittää Cuneon ja Astin maakunnat sekä seuraavat kunnat Torinon maakunnassa: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone ja Vinovo. Tuulten ansiosta tällä maantieteellisellä alueella vallitsee tasainen kosteus (50–70 %), eivätkä keskilämpötilat laske liian alas talvella tai nouse kohtuuttoman korkealle kesällä. Näissä olosuhteissa Crudo di Cuneo kypsyy tasaisesti ja saa sille tyypilliset ominaisuudet, kuten valkuaisaineiden pilkkoutumisen ja alhaisen kosteuspitoisuuden.

4.4 Alkuperätodisteet:

Kaikkia tuotantoprosessin vaiheita on valvottava rekisteröimällä tulevat ja lähtevät määrät. Tällä tavoin ja merkitsemällä kasvattajat, teurastajat, paloittelijat, jalostajat, pakkaajat ja leikkaajat valvontaelimen ylläpitämiin rekistereihin sekä ilmoittamalla ajoissa valvontaelimelle tuotetut määrät varmistetaan tuotteen jäljitettävyys kaikissa tuotantoketjun vaiheissa. Valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia tuotantoeritelmän ja siihen liittyvän valvontasuunnitelman määräysten mukaisesti.

4.5 Tuotantomenetelmä:

Crudo di Cuneon -tuotantoon ei saa käyttää pakastettua kinkkua, ja myös karjujen ja emakoiden käyttö on kielletty. Kinkut toimitetaan jalostettaviksi 24–120 tunnin kuluessa teurastuksesta. Ne leikataan ja viimeistellään. Kuivasuolaus tapahtuu kuivatulla tai osittain kostutetulla suolalla. Suolan seassa voi olla hieman rouhittua mustapippuria ja etikkaa, ja siihen voidaan sekoittaa myös mausteita, mausteuutteita tai luonnon antioksidantteja. Säilöntäaineita ei sallita. Vähintään kaksi viikkoa kestävän suolausvaiheen jälkeen kinkut saavat levätä vähintään 50 päivän ajan. Crudo di Cuneon kypsytys kestää suolauksen alkua seuraavan kymmenennen kuukauden loppuun asti. Kypsytyksen aikana tuotteen pinta voidellaan sianrasvasta, suolasta ja riisi- tai vehnäjauhosta tehdyllä tahnalla. Voitelu tapahtuu joko kerran viidennen ja seitsemännen jalostuskuukauden välillä tai useamman kerran neljännen ja kahdeksannen kuukauden välillä. Jauhetun musta- tai valkopippurin käyttö sallitaan. SAN-tuotteen ”Crudo di Cuneo” tuotantoon käytetään ainoastaan tuoreita siankinkkuja, jotka ovat peräisin korkeatasoisten hyvinvointivaatimusten mukaisesti syntyneistä ja kasvatetuista eläimistä. Näiden vaatimusten mukaan sioille ei saa aiheutua stressiä kuljetuksista tai siirroista vierotus-, keskikasvatus- ja lihotusvaiheessa. Tilalla on myös varmistettava, että tulokset lihotusvaiheen päättyessä vastaavat lopputuotteen ominaisuuksille asetettuja vaatimuksia. Crudo di Cuneolle on ominaista nimenomaan nahanalaisen rasvakerroksen sopiva paksuus. Näistä syistä eläinten on synnyttävä ja ne on kasvatettava tuotantoalueella.

Teurastuksen ja lihan jalostuksen välisten määräaikojen noudattamiseksi ja pitkien kuljetusten aiheuttamien, kinkkujen jalostusedellytykset vaarantavien pintavikojen, verenpurkaumien ja juovien estämiseksi myös teurastuksen on tapahduttava maantieteellisellä tuotantoalueella.

Kuten 4.6 kohdassa mainitaan, kinkkujen jalostus ja kypsytys ovat läheisessä yhteydessä tuotantoalueen inhimillisiin tekijöihin ja luontoon, minkä vuoksi kyseisten toimenpiteiden rajoittaminen maantieteelliselle tuotantoalueelle on välttämätöntä Crudo di Cuneon tuotannon kannalta.

4.6 Yhteys maantieteelliseen alkuperään:

SAN-tuotteen tuotantoalue on ollut ammoisista ajoista sidoksissa sikatalouteen ja Crudo di Cuneon valmistukseen ja kypsytykseen. Tämä johtuu erityisistä maaperä- ja ilmasto-olosuhteista, jotka erottavat alueen muista alueista ja takaavat tuotteen tyypilliset laatuominaisuudet, jotka kuluttajat hyvin tunnistavat.

Crudo di Cuneon kosteuspitoisuus, joka korreloi suoraan suolapitoisuuden kanssa, johtuu alueen vuorituulten vaikutuksesta. Tuulen suunta vaihtelee aamun ja yön välillä, mikä alentaa ilman kosteuspitoisuutta ja varmistaa tuotteen ihanteelliset kypsytysolosuhteet vaikuttamalla Crudo di Cuneon alhaiseen kosteuspitoisuuteen, kypsytysaikaan ja valkuaisaineiden pilkkoutumiseen.

Myös raaka-aine on osoitus tuotteen ja ympäristön läheisestä yhteydestä, koska valkuaisaineiden pilkkoutuminen kinkussa johtuu osaltaan raaka-aineen ominaisuuksista. Cuneon siat kasvatetaan keskimäärin 350 metrin korkeudessa merenpinnasta ympäristössä, jossa talvisen sumun ja kesäisten hellehuippujen puuttuminen vaikuttaa erinomaisesti eläinten terveyteen. Terveellisen ilman ja puhtaan veden lisäksi paikallisesti tuotettuun viljaan perustuva perinteinen ja terveellinen rehu edistää lihan nopeaa kypsymistä. Proteolyysi liittyy mikro-organismien kehittymiseen lihan pinnalla: jalostajien taitavasti suorittaman suolauksen ansiosta lihassa vielä oleva kosteus nousee kapillaarisesti pintaan. Näin kinkun vähärasvaisessa osassa kehittyvät mikroilmastolliset olosuhteet, jotka lisäävät hieman kosteutta, mikä puolestaan edistää sellaisten homeiden ja hiivojen kehittymistä, jotka pilkkovat vähärasvaisessa lihassa olevia valkuaisaineita ja vapauttavat Crudo di Cuneon makuun ja tuoksuun ratkaisevasti vaikuttavat peptidit.

Vuosisatojen ajan ihminen on vaikuttanut merkittävästi kyseisen SAN-tuotteen laatuun ja maineeseen kuluttajien keskuudessa kehittämällä aikojen kuluessa sukupolvelta toiselle siirtyneitä ja nykyajalle asti säilyneitä jalostusmenetelmiä. Jo vuodelta 1618 peräisin olevassa Guglielmino Praton teoksessa ”Clypeo del gentilhuomo” kuvataan yksityiskohtaisesti Piemonten kinkkumestareiden taitavaa osaamista.

Lukuisten historiallisten lähteiden mukaan Crudo di Cuneo -kinkkuja on perinteisesti tilattu alueen ylhäisiin perheisiin ja luostareihin, ja juuri kinkkujen kysynnän kasvu vaikutti merkittävästi jalostustoiminnan lisääntymiseen.

SAN-tuote ”Crudo di Cuneo” on siten seurausta useista inhimillisistä ja ympäristöllisistä tekijöistä, jotka aikojen kuluessa ovat vaikuttaneet tuotteen syntyyn ja laatuominaisuuksiin.

4.7 Valvontaelin:

Valvontaelin täyttää standardin EN 45011 vaatimukset.

Nimi : I.N.O.Q. — Istituto Nord Ovest Qualità — Società Cooperativa a r.l. Osoite : Piazza Carlo Alberto Grosso n. 82 12033 Moretta (Cuneo) ITALIA Puhelin : +39 0172911323 Faksi : +39 0172911320 Sähköposti : inoq@inoq.it

4.8 Merkinnät:

Kulutukseen saatettaessa SAN-tuote ”Crudo di Cuneo” on varustettava erityisellä merkillä, jolla varmistetaan tuotteen alkuperä ja tunnistus. Tunnus merkitään jalostamossa polttamalla se kinkun molemmille puolille.

SAN-tuotteen ”Crudo di Cuneo” pakkauksiin tai itse tuotteeseen kiinnitettyihin etiketteihin, renkaisiin tai nauhoihin on merkittävä selkeästi painetuin, lähtemättömin ja muista niissä mahdollisesti olevista merkinnöistä selvästi erottuvin kirjaimin yksiselitteinen graafinen tunnus, komission asetuksen (EY) N:o 1898/2006 14 artiklassa tarkoitettu yhteisön tunnus sekä kullekin valvontajärjestelmään osallistuvalle tuottajalle myönnetty tunnistusnumero. SAN-tuotteen ”Crudo di Cuneo” tunnuksen tärkeimmät elementit tuotteen tunnistettavuuden kannalta ovat tyylitelty kinkun muoto sekä kolmion muotoinen kiila, joka viittaa Cuneon maakunnan samannimiseen pääkaupunkiin. Kaupunki oli alun perin rakennettu nimenomaan kiilan muotoon (cuneo = kiila).

(1) EUVL L 93, 31.3.2006, s. 12.